  Туспуктэм: vk.com (Владимир Гуляев) Наталия Сильвестрова Ижкар администрацилэн тӧроезлэн жилищно-коммунальной возёсъя но лэсьтӥськонъя воштӥсез Владимир Гуляев интыужысьтыз кошкоз. Со сярысь карлэн тӧроез Дмитрий Чистяков «ВКонтакте» мерлыко вотэсысь бамаз ивортӥз. « Муниципал кылдытэтын со ӧръёс тужгес но сюлмаськытӥсесь, Владимир Михайлович троссэ лэсьтыны быгатӥз. Умой ужамез, ӵектосъёсты усто быдэстэмез понна тау карисько » Дмитрий Чистяков, Ижкарлэн тӧроез Выль воштӥсез юнматон дырозь администрациысь та ӧрез Дмитрий Чистяков ачиз чаклалоз шуыса пусйиз. Тодэ вайытом, Владимир Гуляевез кар администрацилэн тӧроезлы жилищно-коммунальной возёсъя но лэсьтӥськонъя воштӥсез 2022-тӥ арын 14-тӥ оштолэзе юнматӥзы вал. 2023-тӥ арын карлэн тӧроезлэсь ужзэ быдэсъяз. Тегъёс: Политика кивалтӥсьёс Ижкар Удмуртия  